**ZÁPISNICA**

**z hodnotiaceho zasadnutia poroty na vyhodnotenie návrhov predložených v 2. etape, na ktorom sa rozhodlo o poradí návrhov a o rozdelení cien a odmien.**

podľa § 124 ods. 7 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov ( ďalej len „ZVO“ ) a § 7 vyhlášky č. 157/2016 Z.z. Úradu pre verejné obstarávanie, ktorou sa ustanovujú podrobnosti o druhoch súťaží návrhov v oblasti architektúry, územného plánovania a stavebného inžinierstva, o obsahu súťažných podmienok a o činnosti poroty.

**Identifikácia súťaže.**

**Vyhlasovateľ:** Banskobystrický samosprávny kraj, Námestie SNP 23, 974 01 Banská Bystrica

**Názov súťaže návrhov:** Premena Prvého slovenského literárneho gymnázia Revúca

**Druh súťaže návrhov:** architektonicko - urbanistická, verejná, anonymná, projektová, dvojetapová

**Zasadnutie poroty sa konalo:** 27. 10. 2020, 9:00 - 11:30 hod.

**Zoznam členov poroty, náhradníkov a pomocných orgánov poroty.**

**Členovia poroty:**

Ing. arch. Peter Lacko

Akad. arch. Pavol Bratský

Ing. arch. Štefan Polakovič

Ing. arch. Anton Reitzner

Ing. arch. Martin Somora

Jozef Dobrík

Ing. arch. Hana Kasová

**Náhradníci členov poroty:**

Ing. arch. Jana Štofan-Styková

Ing. Iveta Niňajová, PhD.

**Pomocné orgány poroty :**

Ing. arch. Tomáš Sobota, overovateľ návrhov

Mgr. Juraj Havlík, overovateľ návrhov

Mgr. Martin Daniš, sekretár súťaže

**Priebeh.**

Zasadnutie poroty sa uskutočnilo formou on-line videokonferencie, pričom návrhy predložené v 2. etape boli členom poroty sprístupnené.

Overovateľ súťaže na úvod oznámil porote, že v termíne na predkladanie návrhov boli doručené návrhy od všetkých troch účastníkov, ktorí boli vyzvaní na predloženie návrhov v 2. etape, pričom tieto boli označené poradovým číslom v poradí v akom boli predložené. Overovateľ zároveň skonštatoval, že všetky návrhy splnili požiadavky podľa súťažných podmienok pre 2. etapu, ako je uvedené v správe overovateľa.

Porota následne pristúpila k hodnoteniu jednotlivých návrhov z pohľadu splnenia kritéria pre 2. etapu, čiže z hľadiska komplexnosti a použiteľnosti návrhu v intenciách koncepcie z prvého kola v detailnejšom rozpracovaní, prepojenia priestorov expozície s jej obsahom, kvality architektonického a vizuálneho riešenia.

Porota následne väčšinovým hlasovaním pridelila každému návrhu poradie vo vzťahu ku kritériu. Vyššie poradie patrí vždy návrhu ktorý vo väčšej miere spĺňa požiadavky kritéria na hodnotenie návrhov. Víťazným návrhom súťaže návrhov sa stal návrh, ktorý sa umiestnil na prvom (najvyššom) mieste v poradí hodnotenia návrhov. Po určení poradia návrhov sa pristúpilo k ich stotožneniu s účastníkmi.

**Poradie návrhov podľa kritérií uvedených v súťažných podmienkach vrátane udelenia cien a odmien.**

1. miesto - návrh č. 1

2. miesto - návrh č. 2

3. miesto - návrh č. 3

V súlade s ustanoveniami súťažných podmienok, porota na základe konečného poradia návrhov rozhodla o udelení cien za súťažné návrhy účastníkov uvedených v nasledujúcom zozname:

1. cena 12 000 € - návrh účastníka č. 1

2. cena 9 000 € - návrh účastníka č. 2

3. cena 5 000 € - návrh účastníka č. 3

**Zoznam účastníkov, ktorí predložili návrhy v lehote na predkladanie návrhov v 2. etape, v chronologickom poradí.**

Návrh č. 1 - young.s.architekti s.r.o., Béžová 3960/8, 851 07 Bratislava, IČO: 52489353

Návrh č. 2 – architekti SPDe s.r.o., Obchodná 41, 811 06 Bratislava, IČO: 52515087

Návrh č. 3 - KUPEC ARCHITEKTI, s.r.o., Nám. M. R. Štefánika 40/48, 977 01 Brezno, IČO: 50550799

**Zoznam účastníkov, ktorých návrhy boli vylúčené s uvedením dôvodu ich vylúčenia.**

Návrh žiadneho účastníka nebol vylúčený.

**Konečné poradie návrhov podľa hlasovania poroty.**

|  |  |  |
| --- | --- | --- |
| **Poradie** | **Obchodné meno, sídlo, IČO účastníka** | **Autori** |
| 1. | young.s.architekti s.r.o., Béžová 3960/8, 851 07 Bratislava, IČO: 52489353 | Jozef Bátor, Tomáš Medlen, Lucia Papierniková, Dang The Ann, Sára Mária Seidlová |
| 2. | architekti SPDe s.r.o., Obchodná 41, 811 06 Bratislava, IČO: 52515087 | Štefan Lichvár, Mária Lichvárová, Michal Petráš, Alexander Schleicher, Petra Schleicher, Simona Kolimárová, Natália Filová, Dominika Štrbíková  |
| 3. | KUPEC ARCHITEKTI, s.r.o., Nám. M. R. Štefánika 40/48, 977 01 Brezno, IČO: 50550799 | Nikola Kamenská, Veronika Aschenbrierová, Pavol Kupec, Ivana Kupčoková, Marianna Piliarová |

**Záverečné hodnotenie poroty.**

**Návrh č. 1.**

Návrh priniesol komplexné, suverénne riešenie, s kvalitným urbanisticko - architektonickým názorom, s vysoko funkčným prevádzkovým konceptom a sviežim riešením vizuálnej identity projektu. Ako jedinému sa mu podarilo vytvoriť univerzálnu, priestorovo - prevádzkovú funkčnú schému, ktorá dokáže bez problému reagovať na rôzne požiadavky i v dlhodobom časovom horizonte.

Vysoká miera flexibility návrhu je zárukou, že nový priestor sa v maximálnej miere môže stať živým iniciačným prvkom regiónu v rámci širšieho celorepublikového kontextu, ale i významným miestom pre posilnenie kultúrno - spoločenského života na lokálnej úrovni v meste Revúca.

Veľkým prínosom návrhu je vytvorenie nového bočného, hlavného vstupu zo severovýchodu, z novo založenej pešej spojky s charakterom pokojnej jednoradovej aleje. Nová pozícia vstupu mení pravidlá pri pohybe v areáli. Vstupný priestor areálu sa dostáva do stredu parcely a tým sa zbavuje problému priechodu pôvodnej hlavnej budovy, ktorá pri zachovaní pôvodného vstupu vždy vytvárala určitú bariéru. Navrhnutá pozícia hlavného vstup zároveň umožňuje vytvoriť nový, veľkorysý, exteriérový priestor, ktorý spolu so vstupným foyer definuje ústredný priestor areálu.

Návrh prepojil jednotlivé objekty zastrešeným koridorom a vytvoril tak základnú organizačnú kostru celého komplexu. K trom pôvodným objektom sa pričlenili 3 exteriérové priestory, každý s odlišným charakterom. Hlavný vstupný dvor plní funkciu multifunkčného priestoru s možnosťou oddelenej prevádzky od zbytku areálu v prípade rôznych miestnych aktivít, osláv a podobne. Posunutím pôvodnej vstupnej záhrady do koncovej polohy sa podarilo vytvoriť oddychovú záhradu s atmosférou pôvodných vzrastlých stromov a historických reminiscencií. Naproti tomu, záhrada minerálov je koncipovaná ako moderná záhrada s ambíciou vytvoriť atraktívny exteriérový expozičný priestor. Zastrešený "koridor" umožňuje pohyb "suchou nohou" v rámci celého areálu a ponúka vytvorenie doplnkových priestorov (vstup, infocentrum, kníhkupectvo, toalety...). Transparentné riešenie fasád umožňuje vizuálny kontakt s exteriérom nádvorí a ponúka ďalšiu vrstvu vizuálnych zážitkov. Dispozície pôvodných objektov sú riešené prehľadne, čisto a vytvorené priestory nebránia univerzálnemu využitiu.

Porota odporučila účastníkovi v 2. etape zvážiť presun toaliet zo vstupného vestibulu, na čo účastník predloženým návrhom reagoval. Nová pozícia toaliet v pôvodnej budove neumožňuje docieliť optimálny komfort v prípade požiadavky oddeleného fungovania stredového sektoru (v prípade na expozíciách nezávislej prevádzke). Je na vyhlasovateľovi, aký prevádzkový koncept sa mu bude zdať vhodnejší. Porota odporúča v rámci zvýšenia flexibility ponechať toalety ako súčasť vstupného bloku.

**Návrh č. 2.**

Predmetný návrh premeny prvého slovenského literárneho gymnázia v Revúcej je komplexným návrhom konceptu kombinácie pôvodnej štruktúry objektov a jeho doplnenie o novú vrstvu novostavby, nadstavby a dostavby. Predmetné objekty sú prepojené riešením vonkajších, exteriérových plôch so zachovaním existujúcej vzrastlej zelene. Dispozičné riešenie a vstup novej náplne do substancie mixu objektov je logické, rešpektujúce požiadavky vyhlasovateľa súťaže, konštrukčnú podstatu existujúceho a novo vloženého objemu.

Porotu mimoriadne zaujal architektonický vstup uvoľnenia pri riešení haly na 2.n.p. Pomerne silné, vizuálne logo spája dom po celej výške impozantným priestorovým riešením. Na druhej strane tak pretína (mierne limituje) dispozíciu historického objektu a určuje tým možnosť usporiadania expozícií.

Zámer autorov o neinvazívny vstup do riešenia exteriéru (najmä vnútorných dvorov) rovnako znižuje predstavu o zapojení vonkajších priestorov do dopovedania diania v interiéri a slabšie reflektuje snahu vyhlasovateľa o intenzívne používanie dvorov nielen v otváracích hodinách múzea a neumožňuje ich dostatočne flexibilné vyťaženie na menšie, sezónne kultúrne podujatia iným subjektom.

Návrh autorského teamu bol cez všetky menšie pripomienky vyhodnotený ako invenčný, silný a pôsobivý.

**Návrh č. 3:**

Návrh rozpracoval myšlienku prepojenia jednotlivých podlaží otvorením priestoru v centrálnej polohe a vložením prvku balóna. Tento prístup porota hodnotí z pohľadu expozície ako prínos pre zaujatie návštevníka, zároveň z pohľadu univerzálnosti využitia objektu ako negatívum. Dominantnou témou architektonického riešenia historického objektu sa tak stáva dielo „Hviezdoveda“ o ceste na mesiac. Práca prepojenia a vzájomnej komunikácie interiéru s exteriérom, ako aj riešenie samotného exteriéru je na priemernej úrovni. Návrh nie efektívne využil priestor existujúcich objektov, čo vyvolalo potrebu zvýšenia podlažnosti objektu č. 2.

**Záverečné ustanovenia.**

Kópia zápisnice s prílohami bude predložená vyhlasovateľovi, kópia zápisnice bez príloh bude doručená všetkým hodnoteným účastníkom.

Správnosť tejto zápisnice zo zasadnutia poroty na vyhodnotenie súťažných návrhov verejnej architektonickej súťaže potvrdzujú prítomní členovia poroty, náhradníci, sekretár a overovateľ svojim podpisom.

Žiadny z členov poroty nevyužil právo dané mu ustanovením § 7 ods. 3 vyhlášky Úradu pre verejné obstarávanie č. 157/2016 Z.z., ktorou sa ustanovujú podrobnosti o druhoch súťaží návrhov v oblasti architektúry, územného plánovania a stavebného inžinierstva, o obsahu súťažných podmienok a o činnosti poroty – uviesť svoj názor, ak je odlišný od väčšinového názoru, uviesť dôvody svojho hlasovania a nepodpísať zápisnicu.

**Členovia poroty.**

Ing. arch. Peter Lacko ......................................................

Akad. arch. Pavol Bratský ......................................................

Ing. arch. Štefan Polakovič ......................................................

Ing. arch. Anton Reitzner ......................................................

Ing. arch. Martin Somora ......................................................

Jozef Dobrík ......................................................

Ing. arch. Hana Kasová ......................................................

**Náhradníci členov poroty.**

Ing. arch. Jana Štofan-Styková ......................................................

Ing. Iveta Niňajová, PhD. ......................................................

**Pomocné orgány poroty.**

Ing. arch. Tomáš Sobota ......................................................

Mgr. Juraj Havlík ......................................................

Mgr. Martin Daniš ......................................................

Banská Bystrica, 27. 10. 2020.

Zapísal: Martin Daniš - sekretár súťaže

Príloha: Správa overovateľa